અન્ય એક મોટી સમસ્યા શો માટેના સ્થળની હોય છે. કેટલીક વાર અમારા વિષયથી તો કેટલીક વાર તેના સંદર્ભોથી સ્થળના યજમાનને તકલીફ પડે છે અને તેને લીધે દર મહિને અમારા શોની જગ્યા બદલાયા કરે છે. અમને વિનામૂલ્યે જગ્યા પૂરી પાડવા કંઇ દરેક જણ તૈયાર હોતું નથી. જૂન મહિનામાં શોના માત્ર એક અઠવાડીયા પહેલાં શેફાલીને જગ્યાના માલિકનો ફોન આવ્યો હતો કે તે અમારો શો તેમને ત્યાં યોજાય એમ ઇચ્છતા નથી, કારણ કે અમારા શોનું નામ હતું ‘અચ્છે દિન, અચ્છે જોક્સ’. અમે આખું અઠવાડિયું નવું સ્થળ શોધવા દોડાદોડ કરી. અમારા મુદ્દાઓ ભાગ્યે જ રાજકીય હતા અને કોઇ નિશ્ચિત રાજકીય પક્ષ કેન્‍દ્રિત નહોતા. તે કોઇ ચોક્કસ વિષય વિનાનો ઓપન-માઇક શો હતો. પણ એના નામને લઈને લોકોના મોઢા પર જોવા મળતા પ્રકોપથી અમે પણ આશ્ચર્ય પામી ગયા. અમે શોનું નામ ન જ બદલ્યું. છેવટે એક ઉદાર ડાન્‍સ સ્ટુડિયો માલિકે અમને જગ્યા આપી.